Τιπαζά

Η Τιπαζά (πρώην Τεφεσέντ, Σενουά-βερβερικά: Μπαζάρ, ⴱⴰⵣⴰⵔ, αραβικά: تيپازة‎‎) είναι βερβερόφωνη πόλη και πρωτεύουσα της ομώνυμης επαρχίας στην Αλγερία. Όταν αποτελούσε τμήμα της Ρωμαϊκής Αυτοκρατορίας, ονομαζόταν Τιπάσα. Η σύγχρονη πόλη ιδρύθηκε το 1857 και είναι ιδιαίτερα γνωστή για τα αρχαία της μνημεία και τις παραλίες της. Σύμφωνα με την απογραφή του 2008 έχει 25.225 κατοίκους. Ιστορία Αρχαία ιστορία Η Τιπάσα, όπως ονομαζόταν τότε η πόλη, ήταν παλιός καρχηδονιακός εμπορικός σταθμός ο οποίος κατακτήθηκε από την Αρχαία Ρώμη. Στη συνέχεια μετατράπηκε σε στρατιωτική αποικία από τον αυτοκράτορα Κλαύδιο για την κατάκτηση των βασιλείων της Μαυριτανίας. Στη συνέχεια έγινε ισοπολίτιδα πόλη με την ονομασία Colonia Aelia Tipasensis, η οποία έφθασε στους 20.000 κατοίκους κατά τον 4ο αιώνα, σύμφωνα με τον Στεφάν Γκσελ. Η πόλη λειτούργησε ως σημαντικό χριστιανικός κόμβος κατά τη διάρκεια των τελευταίων αιώνων της ρωμαϊκής διακυβέρνησης, με τρεις βασιλικές. Η Τιπάσα καταστράφηκε από τους Βανδάλους το 430 μ.Χ., αλλά ανακατασκευάστηκε από τους Βυζαντινούς ένα αιώνα αργότερα. Στα τέλη του έβδομου αιώνα η πόλη κατεδαφίστηκε από τις δυνάμεις των Ομεϋαδών και ερειπώθηκε. Τον 19ο αιώνα ο τόπος αποικίστηκε και πάλι. Πλέον η πόλη αποτελεί σημαντικό τουριστικό προορισμό στην Αλγερία, κυρίως λόγω των αρχαιολογικών ευρημάτων της Τιπάσα. Η πόλη και τα περίχωρά της αποτελούν τη μεγαλύτερη βερβερόφωνη κοινότητα της δυτικής Αλγερίας, των Σενουά. Αξιοσημείωτα Στην Τιπαζά πέρασε τα χρόνια της νιότης του ο, βραβευμένος με Νομπέλ για το συγγραφικό του έργο, Αλμπέρ Καμύ για την οποία και γράφει στο γνωστό δοκίμιό του, Το Καλοκαίρι.«... Ο κόσμος ξανάρχιζε κάθε μέρα στην Τιπαζά μέσα σ' ένα φως καινούριο πάντα. Ω φως! Κραυγή όλων των ηρωών σε αρχαίο δράμα, μπροστά στο πεπρωμένο τους. Το τελευταίο τούτο καταφύγιο ήταν και δικό μας και τώρα το 'ξερα. Στην καρδιά του χειμώνα, ανακάλυπτα επιτέλους πως φύλαγα μέσα μου ένα αήττητο καλοκαίρι». Φωτογραφίες Παραπομπές